
Medisinsk hjelp:

113

Giftinformasjonen:

22 59 13 00

Øyeblikkelig førstehjelpsbehandling er avgjørende for å redusere skader mest mulig. NB! Alltid transport til sykehus dersom man får HF på eller i seg. 
1. Omfang
Dokumentet beskriver faremomenter, forholdsregler, vernetiltak og førstehjelpstiltak ved arbeid med flussyre og hydrogenfluoridgass, det gir en oversikt over hvilke preparater man bør ha i beredskap og hvor og hvordan man skaffer dem.
2. Referanser
Giftinformasjonen, hjemmeside her:

Giftinformasjonen: Førstehjelp ved uhell med hydrogenfluorid (flussyre og hydrogenfluoridgass), juli 2004
Giftinformasjonen Behandling av etseskader og systemiske effekter ved eksponering for hydrogenfluorid (flussyre og hydrogenfluoridgass), juli 2004

Eileen B. Segal: First aid for a unique acid: Hydrofluoric acid, Cleaner Times Magazine, January/February 2000 (www.cleanertimes.com)
3. Definisjoner

Hydrogenfluorid (HF) (CAS-nr 7664-39-3): Fargeløs, giftig gass med stikkende lukt. Fortettes ved 19,5º C til en sterkt rykende, giftig væske

Flussyre: Vandig løsning av hydrogenfluorid
4. Faremomenter
Flussyre er en sterkt etsende forbindelse, til tross for at det er en svak syre. HF trenger lett gjennom hud, og dissosieres (spaltes) til frie hydrogen- og fluorid-ioner. Fluorid-ionene binder seg primært til kalsium og magnesium, noe binder seg også til nitrogen og kalium. Dette medfører forstyrrelser i elektrolytt- og syre/basebalansen. Uten nok kalsium og magnesium ødelegges cellemembraner og nerver, med celledød/nekrose som resultat. En kan også få systemiske effekter som hjertearytmier og kramper. Hydrogenfluoridgass omdannes til flussyre i kontakt med fuktigheten i øyne, slimhinne og hud, skadeforløp og effekter er de samme som for flussyre. 
Tid fra eksponering for flussyre til smerter og etseskade avhenger av konsentrasjonen:

	Konsentrasjon av flussyre 
	Tiden det tar før symptomene utvikles

	0-20 % 
	Inntil 24 t

	20-50 % 
	1-8 t

	>50 % 
	Umiddelbart


Systemiske effekter opptrer ved inntak gjennom munnen, inhalasjon, eksponering på mer enn 1% av hudoverflaten for løsninger over 50% og eksponering på mer enn 5% av hudoverflaten uansett konsentrasjon (personens håndflate tilsvarer ca 1% av hudoverflaten). 

4.1 Typiske symptomer og kliniske tegn ved søl på hud
· Intens smerte (så lenge smertene varer, fortsetter etsingen og vevsskadene øker)
· Erytem (rødhet), ødem og blemmeskade

· Eventuell bleking av huden og dannelse av hard koagulert hud

· Nekrose (celledød) i dypere vev, dekalsifisering og etsing av underliggende ben

4.2 Typiske symptomer og kliniske tegn ved sprut i øyne
· Smerter, øyekatarr, tåreflod, ødem, for høyt trykk i øyet (glaukom), ødeleggelse av hornhinnen, synspåvirkning eller synstap og arrdannelse
4.3 Typiske symptomer og kliniske tegn ved inhalasjon (innpusting av damp eller gass)
· Inhalasjon kan gi et vidt spekter av effekter fra milde symptomer i øvre luftveier til forsnevring av luftveier, blødninger, lungeødem og død

· Hoste, brennende følelse i luftveiene, brystsmerte, tungpustethet og eventuell blåfarget hud pga. lav oksygentilførsel
4.4 Typiske symptomer og kliniske tegn ved svelging 
· Høy risiko for etseskader i munn, spiserør og magesekk, samt systemiske effekter. Inntak av selv relativt fortynnede løsninger kan bli fatale

· Kvalme, oppkast og diaré

· Sår og blødninger i munn, spiserør og magesekk

· Intens smerte

· Forsnevring av øvre luftveier 
5. Forholdsregler og vernetiltak
5.1 Forholdsregler
· Foreta en risikovurdering av prosjektet ved oppstart av nytt prosjekt, eller gå gjennom eksisterende risikovurdering med nye brukere

· Arbeid alltid i avtrekkskap eller på godt ventilert sted
· Alle som arbeider med flussyre eller hydrogenfluoridgass skal være kjent med førstehjelpsmetodene og vite hvor førstehjelpsutstyr finnes

· Unngå at flussyre kommer i kontakt med metaller, alkalimetaller, glass, kaliumpermanganat, fluor, silisium, alkalier (baser) og fosforoksyder. Ved kontakt med metaller dannes hydrogengass, som kan danne eksplosiv blanding med luft

· Test at nøddusj og øyeskyller på vasken virker

· Flasker, kanner eller lignende som inneholder flussyre skal være tydelig merket med navn og merkepliktige advarsler. De skal oppbevares på ventilert sted

· Ha tilgjengelig oppdatert HMS-datablad og skrivet fra Giftinformasjonen “Behandling av etseskader og systemiske effekter ved eksponering for hydrogenfluorid (flussyre og hydrogenfluoridgass)”. Dette tas med til sykehuset ved behov for legebehandling 
5.2 Vernetiltak
· Nøddusj på rommet 

· Øyeskyller på vasken

· Bruk alltid egnet verneutstyr: Briller, hansker (butylgummi) og labfrakk
· Ha tilgjengelig åndedrettsvern ved forekomst av damper/aerosoler. Ved bruk av gassmaske, bruk grå filter merket B 
· Bruk ikke kontaktlinser 

5.3 Preparater for beredskap
· HF-antidot gel® - minimum en tube à 25 g per person som arbeider med flussyre
· Calcium-Sandoz® brusetabletter – to pakninger à 20 tabletter per person som arbeider med flussyre

· Kompresser til omslag

· Tilstrekkelig antall flasker øyeskyllevæske for transport til sykehus
5.4 Hvor og hvordan skaffe preparater for beredskap

· HF-antidot gel® 25 mg/ml: Kontakt HMS-seksjonen som fyller ut et registreringsfritakskjema. Skjemaet tas med til bedriftslegen for underskrift, deretter tas skjemaet med til et apotek. Varenr. 273680. Tlf. HMS-seksjonen: 98024, e-post: elisabeth.laukholm@ntnu.no
· Calcium-Sandoz® brusetabletter, 500 mg: Kjøpes reseptfritt i pakninger på 20 tabletter på apotek. Varenr. 193821.
6. Førstehjelpsprosedyrer
6.1 Ved søl på hud

1. Skyll øyeblikkelig grundig med store mengder vann: Bruk dusj dersom det er sølt på større deler av huden. Ta av klær, sko, armbåndsur osv. og fortsett skyllingen i inntil 5 minutter. Viktig! Skyllingen fortsettes under transport til sykehus dersom punkt 2 eller 3 ikke kan

gjennomføres.

2. Start deretter straks behandling med HF-antidot gel®: Tørk av huden og smør på rikelig med HF-antidot gel®. Salven skal masseres inn i huden. Ved søl på hånden kan deretter rikelig med HF-antidot gel® fylles i en gummihanske som settes på hånden. Behandlingen fortsettes under transport til sykehus.

3. Dersom HF-antidot gel® ikke er tilgjengelig: Løs Calcium-Sandoz® brusetabletter i vann (20 tabletter i 2 liter vann). Hold den skadede hånden eller foten nede i dette badet. Hvis andre deler av kroppen er sølt på, legges helt våte omslag med oppløsningen på huden. Disse må stadig skiftes. Oppløsningen skal trenge ned i huden. Behandlingen fortsettes under transport til sykehus.

6.2 Ved sprut i øyne

1. Skyll umiddelbart med store mengder vann i minst 30 minutter

2. Fortsett deretter skyllingen under transport til sykehus

Ofte blir øyelokkene og/eller huden rundt også eksponert ved sprut i øyne. Se behandling for søl på hud.
6.3 Ved inhalasjon (innpusting av damp eller gass)

1. Evakuer området

2. Gå ut i frisk luft. Unngå fysiske anstrengelser

3. Transport til sykehus
6.4 Ved svelging

1. Gi øyeblikkelig rikelig med drikke, helst melk

2. Gi 10-20 Calcium-Sandoz® brusetabletter løst i vann. Forsiktighetsregel: Calcium-Sandoz® brusetabletter bør ikke gis til personer som i utgangspunktet har hjertesvikt eller lavt blodtrykk

3. Det skal ikke fremkalles brekninger eller gis medisinsk kull!

4. Raskest mulig transport til sykehus
Det er også risiko for inhalasjonsskader etter inntak. 
6.5 Legebehandling

Behandlingen fortsettes på sykehus så snart som mulig. Førstehjelpen fortsettes hele tiden under transporten, inntil lege overtar. Giftinformasjonen har utarbeidet et eget behandlingsdokument for helsepersonell “Behandling av etseskader og systemiske effekter ved eksponering for hydrogenfluorid (flussyre og hydrogenfluoridgass)”. Dette skal tas med til sykehuset.

